„Egy, kettő, három, négy, te kis cipő hová mégy?

Kip-kop kopogok, óvodába indulok.”



***Tájékoztató a Csodakert Óvoda és Mini Bölcsőde***

***Óvoda Utcai Telephelyéről***

**Cím:** 7135 Dunaszentgyörgy Óvoda u.58.

**Telefon:** 75/336-011

**Email:** dsztgyovoda@gmail.com

**Óvodavezető:** Pál Krisztina

**Élelmezésvezető:** Herkéné Halász Judit (75/675-747)

**Katica csoport:** Simonné Pukli Edina óvodapedagógus, Véghné Reitzi Beatrix pedagógiai asszisztens, Kissné Henk Georgina dajka

**Pillangó csoport:** Benedekné Nagy Erika óvodapedagógus, Pál Mariann pedagógiai asszisztens, Komáromi Józsefné dajka

***Kedves Szülők!***

Óvodánk a református templom szomszédságában, csendes környezetben várja gyermekeiket két csoportban.

Csoportjaink részben osztottak. Óvodánk belső terei teljes felújításon mentek keresztül, csoportszobáink igényesen, gyermekközpontúan berendezve várják gyermekeiket.

A tevékenységközpontú nevelés mentén szervezzük mindennapi életünket. A gyermekek nevelését sokrétű szakmai tapasztalattal rendelkező óvodapedagógusok végzik.

Udvarunk biztonságosan kialakított környezetben nyújt szabadidős tevékenységekre lehetőséget.

A közös élményszerzést szolgáló hagyományaink egy részét a csoportokon belül szervezzük, ezek a következők: születés- és névnapok, Mikulás, karácsony, kiszézés, március 15, tavaszváró, húsvét, gyereknap.

Rendezvényeink közül a farsangra, anyák napjára, ballagási ünnepünkre sok szeretettel várjuk a szülőket, nagyszülőket.

Helyi könyvtárunk látogatása, színházi előadások, bűvész, táncház színesítik mindennapjainkat.

**Az alaptevékenységen kívüli egyéb fejlesztő lehetőségek:**

* Logopédia (5 éves kortól, akinek szükséges)
* Hitoktatás református (középső csoportos kortól ajánlott)

Óvodánk nyitva tart: reggel fél héttől, délután fél ötig.

**Egy óvodás napirendje, ami jó, ha összhangban van a családi napirenddel:**

* Érkezés az óvodába **6:30- 8:30-ig**
* A korán érkezőknek **7:30- ig** van lehetősége az otthonról hozott reggeli elfogyasztására. Aki később érkezik, kérjük, otthon reggelizzen!
* **8:00- 10:30-ig** játékos tevékenységek, tízórai (9:00), valamilyen irányított kezdeményezésben való részvétel
* **10:30- 12:00** mozgás a szabadban, szabadidős programok az udvaron, séta
* **12:00-13:00** ebéd és készülődés a pihenéshez
* **13:00- 15:00** délutáni pihenő
* **15:00** uzsonna és **15:30-tól** hazabocsájtás

**Az óvodába szükséges felszerelés:**

Ágynemű huzattal (takaró, kispárna, pizsama, derékalj) **Kérjük, hogy az évszaknak megfelelő pizsama kerüljön a csomagba!**

Óvodai zsák **(Fogasra akasztható legyen, a hely szűkössége miatt ez praktikusabb. A zsák elején jó, ha van egy nagy, vagy két kisebb zseb a benti cipőnek.)**

Pótruhák **(Bőségesen legyen!)**

Tornazsák, benne rövidnadrág (színe mindegy), póló (fehér színű)

Fogmosó pohár, fogkefe, törölköző

Váltócipő/ benti cipő **(Lényeges, hogy tartsa a gyermek bokáját! Ne papucs/ műanyag klumpa legyen!)**

Tisztasági csomag (zsebkendő, WC papír, folyékonyszappan, fogkrém, kávéházi szalvéta)

**Kérjük, hogy a gyermek összes felszerelésében legyen benne a jele, törölközőjén legyen akasztó!**

**Kérjük, hogy a faliújságon lévő tájékoztatókat folyamatosan kísérjék figyelemmel!**

**A beszoktatás:**

Az óvoda azok számára kötelező legalább napi négy óra időtartamban, akik harmadik életévüket augusztus 31-ig betöltik!

„A szülőtől való elszakadást minden gyermek másként éli át. Nagyon sok türelmet, gyöngédséget és időt igényel a gyermekek beszoktatása, melynek minősége kihat a gyermek egész későbbi óvodai életére. Óvodánkban a beszoktatás fokozatos és folyamatos. A gyermek és a szülő egyéni igényei szerint eleinte csak 1-2 órát, majd mindennap hosszabb időt tölt el a gyermek az óvodában, ha igényli, az édesanyjával együtt. Lényeges, hogy naponta csak 2-3 új gyermek érkezzen az óvodába, hogy az óvónő mindegyikükkel külön tudjon foglalkozni.

A beszoktatás ideje alatt és az után is tegyük lehetővé, hogy az **állandó** „alvós” kedvencüket behozzák az óvodába. Programunk a harmonikus szülő-nevelő kapcsolatot a nyitott óvoda elve alapján látja megvalósíthatónak. Éppen ezért jó, ha a beszoktatás alatt a szülők bent tartózkodnak az óvodában, mert saját tapasztalataik győzik meg őket arról, hogy jó helyre került a gyermekük.” (Pedagógiai Program)

A beszoktatási időszak minden család számára nehéz! Az édesanyák, édesapák féltve engedik el kisgyermekük kezét, ami teljesen természetes. Kérjük, hogy a beszoktatási időszakban se hasonlítsák egyik gyermeket a másikhoz! Minden kicsi más, másként éli át az óvodába való beilleszkedést! Sok türelemmel, időt hagyva kell az elválást megélni mind felnőttnek, mind gyermeknek!

Kérjük, hogy bízzanak tapasztalatainkban, fogadják el tanácsainkat! Munkánkat a gyermekeik érdekében, a legnagyobb odaadással igyekszünk végezni!

A Házirendben foglaltakat alaposan olvassák el, és az abban foglaltakat tartsák be!

Sok játékkal, mesével, tevékenységgel fűszerezve várjuk a leendő kiscsoportosokat!

**Csodakert Óvoda és Mini Bölcsőde dolgozói**

****